Nei, unge under 18 bør ikke få kjøpe alkohol!
Nesten hvert eneste år kommer denne debatten opp, med bruk av ord som «urettferdig» og «usosialt». På langfredag kunne man i VG lese om at ungdomspartiet AUF vil legge press på moderpartiet for å åpne opp for at russ skal få drikke øl i russetiden, selv om man ikke har fylt 18 år ennå.  Unge Venstre slenger seg så inn i debatten og hever stemmen for at 16-åringer burde få kjøpe øl. Tilbake i 2016, kunne man lese i Aftenposten at en anonym 17-åring sa han var «Ensom på grunn av fødselsdatoen», og i fjor i Aftenposten kunne en lese om at «La alle som er født i 2005, få drikke alkohol fra 1. januar», fordi kullene burde få fullføre ungdomstiden sin sammen.  Gaute Børstad Skjervø i AUF mener at hvis man får lov til å drikke alkohol opp til 22 volumprosent fra 1. januar det året man fyller 18, så vil det være et ledd i kampen mot sosialt utenforskap.  Omar Svendsen-Yagci fra Unge Venstre sier at 16-åringer ville drukket mindre heimebrent hvis de fikk kjøpt øl på butikken. Jeg syns hele begrunnelsen blir veldig spesiell.  For det første, så er det flere grunner til at vi har den aldersgrensen vi har på alkohol. Aldersgrensen på 18 år beskytter ungdom mot skadevirkningene av alkohol.  Unge er spesielt utsatt siden kroppen og hjernen er under utvikling frem til rundt vi er rundt 25 år.  Tidlig alkoholdebut knyttes til høyere forbruk og større risiko for alkoholproblemer senere.  Alkohol gjør ungdommer mer sårbare for farer og overgrep, siden de vurderer risiko dårligere når de er fulle. Dette er poenger jeg savner i denne debatten, og som bare blir kostet under teppe som gammelt støv. I tillegg så mener Juvente og jeg at det er alkohol som fører til utenforskap. Stadig flere ungdommer og unge voksne mellom 18 og 29 år føler på et økende press om å drikke alkohol i sosiale sammenhenger. Russetiden er ingen unntak. Basert på ny befolkningsundersøkelse gjennomført av Ipsos, på oppdrag fra Blå Kors i 2023 svarer hele 90 prosent av de spurte mellom 18 og 29 år at det er forventet at de drikker alkohol. Nesten halvparten synes også det er ubehagelig å takke nei til alkohol i sosiale sammenhenger. Samme studie sier også at 57 prosent av deltakerne at det er mer sosialt akseptert å være beruset enn å takke nei til alkohol. At hele 55 prosent er enige i at de som ikke drikker alkohol oftere utelates fra sosiale sammenhenger. Det er her problemet ligger. Hvorfor skal det være slik at man må benytte seg av et rusmiddel for å bli inkludert?  Juvente som organisasjon har eksistert siden 1992. Vi har gjennom årene sett virkningen og viktigheten av rusfrie arenaer, og at man ikke skal trenge å bruke rusmidler for å være inkludert. Vi ser at ungdom i dag ønsker seg sosiale arenaer fri for rus- og drikkepress, og at det faktisk funker. Hvis vi åpner for at ungdom på 16 år kan kjøpe og drikke alkohol vil det bare føre til et økt drikkepress, høyere konsum og mer utenforskap. Så la aldersgrensen stå, og la oss heller jobbe mot et samfunn fritt for drikkepress og utenforskap.
AUF og Unge Venstre vil endre aldersgrensen for alkohol. AUF ønsker at unge skal kunne kjøpe alkohol fra og med året de fyller 18 år - slik at de som er født senere på året også kan kjøpe alkoholholdig drikke. Unge Venstre mener at 16-åringer burde få lov til å kjøpe alkohol